Olav Bergersen
Store norske leksikon,Samfunn,Forsvar og sikkerhet,Militære biografier,Norske militære biografier
Olav Bergersen var en norsk sjøoffiser og politiker for Høyre. Han var stortingsrepresentant, militærhistoriker og sjef for Trøndelag Sjøforsvarsdistrikt.
Bakgrunn Olav Bergersen reiste til sjøs på seilskute som 16-åring, gikk deretter Sjøkrigsskolen fra 1898 til 1901. Han ble premierløytnant i 1904 og kaptein i 1912, og hadde en rekke stillinger i Sjøforsvaret. Mellomkrigstiden Som så mange andre offiserer måtte han finne seg sivilt arbeid i mellomkrigstiden. Fra 1919 var han forsikringsinspektør ved Trondhjem Forsikringsselskab, og fra 1925 medlem av Trondheims bystyre og formannskap. I 1931 ble Bergersen innvalgt til Stortinget som representant for Høyre og Trondheim/Levanger. Der satt han frem til 1933. I 1934 ble han utnevnt til kommandørkaptein. Andre verdenskrig Under nøytralitetsvakten i 1939 og 1940 var Bergersen sjef for Trøndelag sjøforsvarsdistrikt. Under andre verdenskrig satt han som politisk fange i Falstad fangeleir i Levanger fra 9. mars til 9. juni og fra 7. oktober til 12. desember 1942, før han flyktet til Sverige og deretter til Storbritannia, hvor han tjenestegjorde ved Admiralstaben i London. Bergersen var sjef med kommandørs grad for Marinekommando Trøndelag fra krigens slutt til august 1945. Militærhistoriker Bergersen var Tordenskiold-ekspert og skrev flere militærhistoriske bøker, blant annet Viceadmiral Tordenskiold (1925), Tordenskiold og danskene (1932), Fra Henrik Bielke til Iver Huitfeldt. Utsyn over den dansk-norske fellesflåtes historie i perioden 1630 til 1710 (fire bind, 1953–1956) og Nøytralitet og krig (1966). Les mer i Store norske leksikon Norsk forsvarshistorie